Gedagte vir die dag: God sal julle verbaasFoto: cannahealth.com Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle. Wie die koninkryk van God nie soos ’n kindjie ontvang nie, sal daar nooit ingaan nie. (Mark 10:14-15) “Juis vir mense soos hulle.” Hoe is hulle? Kindertjies is ongekompliseerd en weerloos – nie sondeloos nie. Die koninkryk van God is nie gereserveer vir die supersterre, rykes, magtiges en selfgemaaktes nie. Jesus sê: “Hou op om die kindertjies weg te hou asof hulle nie hier hoort nie. Ek wil hulle sién en hóór! Ek is nie té belangrik of die koninkryk van God té groot asof hulle minderwaardig is nie. Dit is juis húlle wat ontvanklik is. Hulle is nie uit hulle plek nie – inteendeel, om by My te wees, is júis hulle plek. Moenie dink God se bediening en lering is slegs vir volwassenes of gevorderde mense nie. Bring hulle en sien wat God deur hulle kan doen. Hulle sal julle verbaas! Gód sal julle verbaas.” Here, ek voel soms uitgesluit van belangrike dinge en dikwels sluit ek ander ook uit. Help my asseblief om af te skaal na die eenvoud van ’n kind en nie die opgeblasenheid van pretensie nie.